Carmina (Horatius)/Liber IV/Carmen XIII
Audivere, Lyce, di mea vota, di
audivere, Lyce: fis anus et tamen
   vis formosa videri
      ludisque et bibis inpudens

et cantu tremulo pota Cupidinem
lentum sollicitas. ille virentis et
   doctae psallere Chiae
      pulcris excubat in genis.

inportunus enim transvolat aridas
quercus et refugit te quia luridi
   dentes, te quia rugae
      turpant et capitis nives.

nec Coae referunt iam tibi purpurae
nec cari lapides tempora, quae semel
   notis condita fastis
      inclusit volucris dies.

quo fugit venus, heu, quove color, decens
quo motus? quid habes illius, illius,
   quae spirabat amores,
      quae me surpuerat mihi

felix post Cinaram notaque et artium
gratarum facies? sed Cinarae brevis
   annos fata dederunt,
      servatura diu parem

cornicis vetulae temporibus Lycen,
possent ut iuvenes visere fervidi
   multo non sine risu
      dilapsam in cineres facem. 

fr:Ode IV.13 - À Lycé
it:Le odi di Orazio/Libro quarto/XIII
vec:Ventiquattro Odi Scelte di Orazio Flacco/02